Dôvodová správa

I.	Všeobecná časť

1.	Zhodnotenie súčasného stavu

Podnetom na prípravu návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov, je vydanie rozhodnutia Ministerstva hospodárstva SR č. 86/2002 zo dňa 23. 10. 2002 o uplatnení ochranného opatrenia vo forme zvýšeného dovozného cla vo výške 50 % k aplikovanému clu na dusičnan amónny, iný ako vo vodnom roztoku, s obsahom dusíka najmenej 34 % používaného v poľnohospodárstve ako hnojivo, a to v období od 22. novembra 2002 do 10. júna 2003. 
Vydanie predmetného rozhodnutia inicioval Zväz chemického a farmaceutického priemyslu z dôvodu prudkého nárastu dovozu dusičnanu amónneho najmä z Ukrajiny a Ruskej federácie. V roku 1999 bol dovoz dusičnanu amónneho zo všetkých krajín v objeme 562 ton, v roku 2000 - 2 506 ton a v roku 2001 sa zvýšil na 28 291 ton. Indexy rastu dovozu boli nasledujúce: 2000/1999 - 4,46,  2001/2000  - 11,29. Podľa monitoringu dovozu v roku 2002 sa nepriaznivá situácia z predchádzajúcich rokov opakuje a už od októbra t. r. dochádza k nárastu dovozu dusičnanu amónneho na  hnojenie. Vzhľadom na to,  že použitie dusičnanu amónneho na hnojenie je sezónna záležitosť, prudký nárast dovozu predmetnej komodity sa očakáva koncom roku 2002 a začiatkom roku 2003.  

Tento nadmerný dovoz spôsobil a naďalej spôsobuje vážnu ujmu domácim výrobcom liadku amónneho s dolomitom/vápencom.  Liadok amónny s dolomitom/vápencom a dusičnan amónny sú podľa vyhlášky č. 26/2001 Z. z., ktorou sa ustanovujú typy hnojív, obsah rizikových prvkov, podmienky odberu skladovania a metódy skúšania hnojív, pestovateľských substrátov a pôdnych pomocných látok, zaradené typovo medzi minerálne jednozložkové dusíkaté hnojivá. Účinnosť čistých živín je v oboch tovaroch rovnaká a podobný je aj spôsob aplikácie. 

Nadmerný nárast dovozu dusičnanu amónneho v sledovanom období spôsobil zníženie podielu domácich výrobcov liadku amónneho s dolomitom/vápencom na domácej spotrebe z 99,2 % v roku 1999 na 79,5 % v roku 2001.  Vytláčanie domácich výrobcov z domáceho trhu je spôsobované výrazne nižšími (o 40 - 45 %) cenami dovážaného dusičnanu amónneho. 

2.	      Hospodársky a finančný dosah úpravy

Predmetom navrhovaného nariadenia vlády je stanovenie výšky zvýšeného dovozného cla na základe predpokladanej výšky ujmy spôsobenej domácemu výrobnému odvetviu (vychádzalo sa z rozdielu medzi cenami domácich výrobcov a cenami dovážaného tovaru).

Ak by nebolo zavedené dočasné ochranné opatrenie, ktorým by sa obmedzil nadmerný nárast dovozu dusičnanu amónneho alebo by bolo uplatnenie ochranného opatrenia oneskorené,  spôsobilo by to domácemu výrobnému odvetviu nenapraviteľnú alebo len ťažko napraviteľnú ujmu, ktorá by sa prejavila v poklese výroby liadku amónneho s vápencom/dolomitom o cca 10 %.

Vplyv navrhovaného opatrenia na štátny rozpočet Slovenskej republiky a  jeho  vplyv   na zamestnanosť je uvedený v doložke finančných, ekonomických, environmentálnych vplyvov a vplyvov na zamestnanosť.

Nakoľko Slovenská republika v tomto nariadení vlády nepreberá žiadne smernice ES, neboli vypracované tabuľky zhody.

Uplatnenie vyššie uvedeného ochranného opatrenia je v súlade s Dohodou o ochranných opatreniach Svetovej obchodnej organizácie,  Marrakeš 15. apríla 1994 a zákonom Národnej rady SR č. 214/1997 Z. z. o ochranných opatreniach pri dovoze.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov, je v súlade s Ústavou Slovenskej republiky a zákonom č. 238/2001 Z. z. Colný zákon. 

Doložka zlučiteľnosti
návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov s právom Európskych spoločenstiev a Európskej únie

1.	Navrhovateľ nariadenia vlády Slovenskej republiky:
Vláda Slovenskej republiky.

2.	Názov návrhu nariadenia vlády Slovenskej republiky:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov. 

3.	Záväzky Slovenskej republiky vo vzťahu k Európskym spoločenstvám a Európskej únii:
a)  Návrh nariadenia vlády SR patrí medzi prioritné oblasti aproximácie práva obsiahnuté v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Európskym spoločenstvom v oblasti colníctva. 

Problematika návrhu nariadenia vlády SR patrí medzi prioritné oblasti aproximácie práva v Národnom programe pre prijatie acquis communautaire - Kapitola č. 25 Colná únia. Slobodný pohyb tovaru je prioritou aj podľa Partnerstva pre vstup.
Návrh nariadenia vlády SR patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie - Kapitola 21 – Colná únia. 

Problematika návrhu nariadenia vlády je obsiahnutá v screeningovej kapitole č. 25 Colná únia.

Návrh nariadenia vlády sa predkladá mimo Plánu legislatívnych úloh vlády SR na rok 2002.
Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)   Negociačná pozícia ku kapitole č. 25 Colná únia bola odovzdaná dňa 25. mája 2000 CONF – SK 36/00. Kapitola č. 25 – Colná únia bola otvorená dňa 24. októbra 2000 a predbežne uzavretá dňa 12. júna 2001. Prechodné obdobia Slovenská republika pre túto kapitolu nepožaduje. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov.

4.	Problematika návrhu nariadenia vlády SR :

a) je upravená v práve Európskych spoločenstiev:

-	v článkoch 3 ods. 1 písm. a), c), 25 až 46 Zmluvy o založení ES,
-	v nariadení Komisie ES č. 2031/2001 zo dňa 6. augusta 2001, ktorým sa mení príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku  (OJ L 279 zo dňa 23. októbra 2001), 

d) nie je upravená v práve Európskej únie.

Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiškálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.   
Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v SR a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v  súvislosti           s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.
Nariadením Komisie č. 2031/2001/ES sa mení príloha 1 nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku. Toto nariadenie bolo potrebné prijať vzhľadom na zmeny v požiadavkách, týkajúcich sa štatistiky a obchodnej politiky ako aj s ohľadom na  technologický a komerčný vývoj. 

Preklad uvedeného nariadenia sa nachádza v databáze Centrálnej prekladateľskej jednotky  Úradu vlády SR Inštitútu pre aproximáciu práva a je zrevidovaný. V elektronickej podobe je možné si ho vyhľadať na internetovej stránke www. aprox.government.gov.sk.
	Nariadenie rady (ES) č. 3285/1994 z 22. decembra 1994 týkajúce sa spoločných pravidiel pre dovoz.  

5.	Stupeň zlučiteľnosti návrhu nariadenia vlády SR s právom Európskych spoločenstiev a právom Európskej únie:
Návrh nariadenia vlády SR je čiastočne kompatibilný s nariadením Komisie č. 2031/2001/ES .
	Úplná zlučiteľnosť bude dosiahnutá dňom vstupu Slovenskej republiky do Európskej únie.

6.   Gestor (spolupracujúce rezorty):
      Bezpredmetné.

7.   Účasť expertov pri príprave návrhu nariadenia vlády SR:
      Prípravy návrhu nariadenia vlády SR sa experti nezúčastnili. 

II. Osobitná časť

K článku I.

	Nariadenie vlády  sa dopĺňa o prílohu č. 12, v ktorej sa špecifikuje výška zvýšeného dovozného cla na dovoz dusičnanu amónneho, iného ako vo vodnom roztoku, s obsahom dusíka najmenej 34 % používaného v poľnohospodárstve ako hnojivo (podpoložka KN  ex 31023090). 
Zvýšené clo je  50 %  k aplikovanému clu.

K článku II.

	Navrhuje sa nadobudnutie účinnosti predkladaného nariadenia vlády SR dňa 22. novembra 2002.